ສະຫະປະຊາຊາດ ປະນາມອີຣ່ານ ທີ່ວາງແຜນ ລອບສັງຫານ ທູດຊາອູດີ ອາຣາເບຍ
ສະມັດຊາໃຫຍ່ ສປຊ ຮັບຜ່ານຮ່າງຍັດຕິ ປະນາມອີຣ່ານ ໃນການວາງແຜນລອບສັງຫານ ທູດຂາອູດີ ອາຣາເບຍ ທີ່ສະຫະລັດ.
ສະມັດຊາໃຫຍ່ສະຫະປະຊາຊາດໄດ້ຮັບຜ່ານຮ່າງຍັດຕິສະບັບນຶ່ງ ປະນາມອີຣ່ານທີ່ຖືກ ກ່າວຫາວ່າ ວາງແຜນລອບສັງຫານເອກອັກຄະລັດຖະທູດຊາອູດີອາຣາເບຍ ປະຈໍາ ສະຫະລັດນັ້ນ ໃນວັນສຸກວານນີ້ ສະມັດຊາໃຫຍ່ສະຫະປະຊາຊາດ ບໍ່ໄດ້ກ່າວຫາອີຣ່ານໂດຍກົງວ່າ ເປັນຜູ້ຢູ່ເບື້ອງຫລັງໃນການວາງແຜນລອບສັງຫານ ແຕ່ໄດ້ຮຽກຮ້ອງໃຫ້ລັດຖະບານ ກຸງເຕຫະຣ່ານໃຫ້ຄວາມຮ່ວມໄມ້ຮ່ວມມືໃນການສືບສວນສອບສວນກ່ຽວກັບເລື້ອງນີ້ ສະຫະລັດໄດ້ກ່າວຫາໃນເດືອນຕຸລາຜ່ານມາວ່າ ພວກສາຍລັບທີ່ເຊື່ອມໂຍງກັບໜ່ວຍ ພິທັກການປະຕິວັດ ທີ່ມີອໍານາດອິດທິພົນຢ່າງຫລວງຫລາຍຂອງອີຣ່ານນັ້ນ ມີສ່ວນ ພົວພັນໃນການວາງແຜນເພື່ອລອບສັງຫານທ່ານ Asel al-Jubeir ເອກອັກຄະລັດຖະ ທູດຊາອູອາຣາເບຍທີ່ຮ້ານກິນດື່ມແຫ່ງນຶ່ງໃນກຸງວໍຊິງຕັນນັ້ນ ອີຣ່ານໄດ້ປະຕິເສດວ່າຕົນບໍ່ມີສ່ວນພົວພັນໃດໆ ທ່ານ MohammadKhazaee ເອກ ອັກຄະລັດຖະທູດອີຣ່ານປະຈໍາສະຫະປະຊາຊາດ ໄດ້ພະຍາຍາມຢ່າງບໍ່ສໍາເລັດຜົນ ເພື່ອ ໃຫ້ກໍາຈັດຂໍ້ອ້າງອິງທຸກຢ່າງຕໍ່ກຸງເຕຫະຣ່ານອອກຈາກຮ່າງຍັດຕິສະບັບນຶ່ງ ທີ່ຊາອູດີອາ ຣາເບຍເປັນຜູ້ສະເໜີຂຶ້ນນັ້ນ ໃນເວລາຕໍ່ມາ ທ່ານ Mohammad Khazaee ກ່າວວ່າ ການນໍາເອົາເລື້ອງນີ້ມາສະເໜີຢູ່ໃນສະມັດຊາໃຫຍ່ເປັນໂຕຢ່າງທີ່ອັນຕະລາຍທີ່ບໍ່ເຄີຍມີ ມາກ່ອນ ແລະເປັນແກ້ໄຂເພື່ອຜົນປະໂຫຍດທາງດ້ານການເມືອງ ທ່ານນາງຮີນລາຣີຄລິນຕັນ ລັດຖະມົນຕີການຕ່າງປະເທດສະຫະລັດກ່າວໃນວັນສຸກ ວານນີ້ວ່າ ການລົງມະຕິຂອງສະຫະປະຊາຊາດສະແດງໃຫ້ເຫັນວ່າ ການໂດດດ່ຽວ ອີຣ່ານກໍາລັງເພີ່ມທະວີຂຶ້ນ ຍ້ອນອີຣ່ານບໍ່ຍອມປະຕິບັດຕາມພັນທະຂອງຕົນ ຕໍ່ປະຊາ ຄົມນາໆຊາດນັ້ນ ຊໍ້າແລ້ວຊໍ້າອີກ ຊາຍຄົນນຶ່ງໃນບັນດາພວກທ່ີຖືກກ່າວຫາໃນການວາງແຜນລອບສັງຫານດັ່ງກ່າວ ຊຶ່ງ ເປັນສັນຊາດອາເມຣິກັນເຊື້ອສາຍອີຣ່ານ ໄດ້ຖືກຈັບກຸມແລະບໍ່ຍອມຮັບຜິດໃນເລື້ອງນີ້ ແລະຜູ້ຊາຍຄົນທີສອງ ເຊື່ອກັນວ່າຢູໃນອີຣ່ານເວລານີ້ ແລະບໍ່ໄດ້ຖືກຈັບກຸມ ຊາຍທັງສອງຄົນນີ້ຖືກກ່າວຫາວ່າ ເປັນຜູ້ວ່າຈ້າງຊາຍຄົນນຶ່ງທີ່ພວກເຂົາເຈົ້າເຊື່ອວ່າເປັນ ສະມາຊິກຂອງກຸ່ມລັກລອບຄ້າຢາເສບຕິດເມັກຊິໂກ ເປັນຜູ້ທີ່ຈະທໍາການລອບສັງຫານນີ້ ໂດຍການວາງລະເບີດໂຈມຕີ ຫລືຍິງປືນໃສ່ເອກອັກຄະລັດຖະທູດຊາອູດີອາຣາເບຍນັ້ນ ແຕ່ຜູ້ທີ່ຈະເປັນມືຄາດຕະກອນນີ້ ໄດ້ເປັນຄົນທີ່ໃຫ້ຂ່າວຂໍ້ມູນລັບຢູ່ໃນບັນຊີເງິນເດືອນ ຂອງທາງການສະຫະລັດ ແລະໃຫ້ລາຍລະອຽດກ່ຽວກັບການວາງແຜນລອບສັງຫານ ແລະຢຸດການວາງແຜນດັ່ງກ່າວໄວ້ກ່ອນ ກ່ອນເຫດການດັ່ງກ່າວຈະເກີດຂຶ້ນໄດ້ນັ້ນ